Kifosztás és más bűncselekmények miatt emelt vádat a Debreceni Járási Ügyészség az ellen a három fiatalkorú ellen, akik tavaly nyáron összevertek egy járókelőt Miskolc belvárosában.

A vádlottak közül ketten testvérek, míg harmadik társuk az unokatestvérük. A fiatalok Miskolc egyik városrészében italoztak, majd hajnali kettő körül ittasan elindultak a városközpont irányába. Útközben azonban hangoskodtak és kiabáltak.

Egy járókelő a belváros irányából egyedül haladt velük szemben, közöttük semmilyen kommunikáció nem történt, azonban a gyalogos miután elhagyta a társaságot, mobiltelefonjáról értesíteni akarta a rendőrséget. Ezt azonban nem tudta megtenni, mert a legidősebb fiú fenyegetőzve utána szaladt.

Ezt észlelve a telefonáló is futni kezdett, azonban a tini utolérte és hátulról a lábszárán megrúgta, aminek következtében a férfi a földre esett. A fiú ekkor rugdosni kezdte a fejét és a testét. Eközben érkeztek oda társai is, akik ugyancsak bekapcsolódtak a verésbe. A rúgások következtében a férfi rövid időre elvesztette az eszméletét.

A bántalmazás során a férfinak kiesett a kezéből a mobiltelefon, amit a legidősebb fiú zsebre vágott. Ezután valamennyien távoztak a helyszínről, majd egy közeli szökőkúthoz mentek és ott várakoztak. Rövid idő elteltével a rendőrök igazoltatták őket, amelynek során a legidősebb fiú a szökőkút peremére tette a lopott telefont, majd a mellette ülő unokatestvére azt lassan a szökőkút vizébe ejtette.

Az összevert férfinek nyakcsigolyatörése, illetve fej- és nyaktájékon zúzódásos sérülései keletkeztek. Körülbelül 3-4 hónap alatt épült fel.

Fotó: MTI/Balázs Attila